Parool wink vir Leigh Matthews-moordenaarLeigh Matthews is in 2004 koelbloedig vermoor. (Argieffoto) Donovan Moodley, die man wat Leigh Matthews (21) in 2004 koelbloedig vermoor het, se paroolaansoek sal Vrydag by die Johannesburg Medium B-gevangenis aangehoor word. Moodley dien tans ŉ lewenslange vonnis uit en sou aanvanklik eers in 2030 vir parool in aanmerking gekom het. Matthews se pa, Rob, en haar ma, Sharon, sal die paroolverhoor saam met hul regspan bywoon. Die organisasie Women and Men against Child Abuse (WMACA) sal ook daar wees om die egpaar by te staan. Rob en lede van WMACA het verlede jaar ŉ gesamentlike konferensie gehou waar hulle gepleit het dat Moodley nie op parool vrygelaat word nie. Moodley het Matthews destyds ŉ dag ná haar 21ste verjaardag in die parkeerterrein van die Bond-universiteit in Sandton, Johannesburg, ontvoer, waarna hy ŉ losprys vir haar vrylating geëis het. Hoewel haar pa die ooreengekome R50 000 betaal het, is Leigh se naakte liggaam op 21 Julie 2004 in ŉ veld in Walkerville, Johannesburg, gevind. Sy is vier keer geskiet. Luke Lamprecht, bestuurder van WMACA, het nou opnuut versoek dat die departement van korrektiewe dienste Moodley se “afgryslike misdade” ernstig moet oorweeg voordat ŉ besluit oor sy vrylating geneem word. “Donovan Moodley het Leigh Matthews met ŉ vuurwapen ontvoer, haar mond toegeplak en haar in die kattebak van haar eie motor gesit. Dae later het hy haar vier keer met skerp ammunisie doodgeskiet. “Hy is ŉ diaboliese, gevoellose, berekende en koelbloedige moordenaar wat 17 jaar later steeds geen berou of rehabilitasie toon nie.” Lamprecht sê Moodley se ontkenning van die misdade en sy voortgesette aansoeke om vrygelaat te word, is ŉ bewys dat hy nog nooit aanspreeklikheid vir sy dade aanvaar het nie. “As hy regtig berou en rehabilitasie wou toon, sou hy die gesin se vele onbeantwoorde vrae beantwoord het. Twee van dié vrae is waar Leigh se liggaam vir ongeveer 11 dae aangehou is voordat hy haar geskiet het, en wie nog betrokke was wat hy beskerm.” Lamprecht meen die paroolraad moet onthou Moodley se vonnis is die gevolg van moord met voorbedagte rade. Boonop moet die gemeenskap oortuig wees dat Moodley se vrylating nie ŉ risiko vir enigiemand sal inhou nie. “Die departement het die paroolverhoor na bewering toegestaan ​​omdat Moodley volgens wet die vereiste vonnis uitgedien het wat nodig is voordat ŉ gevangene vir parool kan kwalifiseer.” Rob het egter vroeër gesê die departement het hulle verseker dat Moodley eers in 2030 vir parool in aanmerking sal kom. “Ons wil die departement uitdaag om die paroolproses met dieselfde openbare deursigtigheid te hanteer as wat in ŉ verhoorproses verwag word. Lede van die paroolraad het ŉ verantwoordelikheid teenoor alle burgers in Suid-Afrika,” het Lamprecht gesê.